HR Službeni list Europske unije L 55/27

UREDBA KOMISIJE (EU) 2018/290

оd 26. veljače 2018.

o izmjeni Uredbe (EZ) 1881/2006 u pogledu najvećih dopuštenih količina glicidil estera masnih kiselina u biljnim uljima i masti, početnoj hrani za dojenčad, prijelaznoj hrani za dojenčad i hrani za posebne medicinske potrebe namijenjenoj dojenčadi i maloj djeci

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu Vijeća (EEZ) br. 315/93 od 8. veljače 1993. o utvrđivanju postupaka Zajednice za kontrolu kontaminanata u hrani (1), a posebno njezin članak 2. stavak 3.,

budući da:

(1) Uredbom Komisije (EZ) br. 1881/2006 (2) utvrđene su najveće dopuštene količine određenih kontaminanata u hrani.

(2) Znanstveni odbor za kontaminante u prehrambenom lancu (CONTAM) Europske agencije za sigurnost hrane („Agencija”) donio je u svibnju 2016. znanstveno mišljenje o rizicima za ljudsko zdravlje povezanima s prisutnošću 3-monoklorpropandiola i 2-monoklorpropandiola (MCPD) i njihovih estera masnih kiselina te glicidil estera masnih kiselina u hrani (3).

(3) S obzirom na ažurirane smjernice njezina Znanstvenog odbora o primjeni pristupa na temelju referentne doze u procjeni rizika (4) Agencija je odlučila provesti ponovnu procjenu 3-MCPD-a i njegovih estera masnih kiselina nakon podrobne analize razlika u mišljenjima Zajedničkog stručnog odbora FAO/WHO za prehrambene aditive (5) i Agencije u pogledu tog kontaminanta. Stoga je prije poduzimanja odgovarajućih regulatornih mjera primjereno pričekati ishod procjene 3-MCPD-a i njegovih estera masnih kiselina.

(4) Glicidil esteri masnih kiselina kontaminanti su u hrani koji se najviše pojavljuju u rafiniranim biljnim uljima i mastima. Glicidil esteri masnih kiselina u probavnom se traktu hidroliziraju u glicidol.

(5) Agencija je zaključila da je glicidol genotoksičan i karcinogen spoj. Uzimajući u obzir genotoksični i karcinogeni potencijal glicidola Agencija je primijenila pristup na temelju granice izloženosti („MoE”). Na temelju scenarija izloženosti za dojenčad, malu i ostalu djecu određen je MoE u rasponu od 12 800 do 4 900, a za dojenčad koja se hrani samo početnom hranom za dojenčad određen je MoE od približno 5 500 do 2 100. Agencija je smatrala da MoE niži od 25 000 predstavlja zdravstveni rizik. Stoga je primjereno utvrditi najveću dopuštenu količinu u pogledu prisutnosti glicidil estera masnih kiselina u biljnim uljima i mastima koji se stavljaju na tržište za krajnjeg potrošača ili za uporabu kao sastojak hrane. Zbog zdravstvenog rizika za dojenčad, malu i ostalu djecu primjereno je utvrditi strožu najveću dopuštenu količinu za biljna ulja i masti namijenjene proizvodnji dječje hrane i prerađene hrane na bazi žitarica za dojenčad i malu djecu.

(6) Kako bi se isključila svaka mogućnost zdravstvenog rizika za dojenčad, malu i ostalu djecu, posebno uzimajući u obzir moguću izloženost glicidil esterima masnih kiselina dojenčadi koja se hrani isključivo početnom hranom za dojenčad, primjereno je utvrditi posebnu strogu najveću dopuštenu količinu za početnu hranu za dojenčad, prijelaznu hranu za dojenčad i hranu za posebne medicinske potrebe namijenjenu dojenčadi i maloj djeci. Međutim potrebno je dodatno smanjiti prisutnost glicidil estera masnih kiselina u početnoj hrani za dojenčad, prijelaznoj hrani za dojenčad i hrani za posebne medicinske potrebe namijenjenoj dojenčadi i maloj djeci te je stoga potrebno preispitati najveće dopuštene količine kad bude dostupna pouzdana metoda za analizu strožih razina u svrhu osiguranja učinkovite primjene tih razina.

(7) Subjektima u poslovanju s hranom trebalo bi osigurati dovoljno vremena da prilagode svoje proizvodne postupke.

(8) Uredbu (EZ) br. 1881/2006 trebalo bi stoga na odgovarajući način izmijeniti.

(9) Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1.

Prilog Uredbi (EZ) br. 1881/2006 mijenja se u skladu s Prilogom ovoj Uredbi.

Članak 2.

Hrana navedena u Prilogu ovoj Uredbi koja je zakonito stavljena na tržište prije stupanja na snagu ove Uredbe može ostati na tržištu do 19. rujna 2018.

Članak 3.

Ova Uredba stupa na snagu dvadesetog dana od dana objave u Službenom listu Europske unije.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 26. veljače 2018. Za Komisiju Predsjednik Jean-Claude JUNCKER

(1) SL L 37, 13.2.1993., str. 1.

(2) Uredba Komisije (EZ) br. 1881/2006 od 19. prosinca 2006. o utvrđivanju najvećih dopuštenih količina određenih kontaminanata u hrani (SL L 364, 20.12.2006., str. 5.).

(3) „Scientific opinion on the risks for human health related to the presence of 3- and 2-monochloropropanediol (MCPD), and their fatty acid esters, and glycidyl fatty acid esters in food”. EFSA Journal 2016.;14(5): 4426, 159 str. doi:10.2903/j.efsa.2016.4426

(4) Zapisnik s 82. plenarnog zasjedanja Znanstvenog odbora održanog od 13. do 14. veljače 2017. Dostupno na: https://www.efsa.europa.eu/sites/default/files/event/170213-m.pdf

(5) Zajednički stručni odbor FAO/WHO za prehrambene aditive, 83. zasjedanje, Rim, 8. – 17. studenoga 2016., Sažetak i zaključci. Dostupno na: http://www.fao.org/3/a-bq821e.pdf